b'\n_START_ARTICLE_\nAdrien Rabiot\n_START_SECTION_\nParis Saint-Germain\n_START_PARAGRAPH_\nRabiot telah dilahirkan di Saint-Maurice, Val-de-Marne. Beliau bermain bola sepak di peringkat belia untuk beberapa buah pasukan antaranya di Cr\xc3\xa9teil-Lusitanos dan Manchester City. Pada 2 Julai 2012, selepas beraksi cemerlang di Camp des Loges, Rabiot menandatangani kontrak profesional selama tiga tahun bersama kelab Paris Saint-Germain._NEWLINE_Rabiot telah ditawarkan untuk ke skuad senior oleh pengurus Carlo Ancelotti semasa musim 2012\xe2\x80\x9313. Dalam sesi pra-musim, beliau telah beraksi dalam perlawanan persahabatan menentang Barcelona. Pada 26 Ogos, beliau beraksi dalam penampilan sulungnya di Ligue 1 ketika terikat seri tanpa jaringan menentang Bordeaux._NEWLINE_Rabiot beraksi dalam penampilan sulungnya di Liga Juara-Juara Eropah pada 6 November 2012 ketika pasukannya menang 4-0 ke atas wakil Croatia, Dinamo Zagreb. Pada Januari 2013, beliau telah dipinjamkan ke kelab Toulouse. Beliau menjaringkan gol pertamanya pada 9 Mac 2013 ketika membantu pasukannya menang tipis 1-0 ke atas Brest._NEWLINE_Kembali ke PSG, Rabiot tampil dalam 46 perlawanan dan mencetak enam gol dalam dua musim berturut-turut iaitu dari tahun 2013 hingga 2015. Beliau memulakan kempen bagi musim 2015\xe2\x80\x9316 dengan hambar apabila dibuang padang selepas menerima kad kuning kedua dalam masa hanya 29 minit ketika perlawanan pembukaan menentang Lille._NEWLINE_Rabiot menjaringkan gol pertamanya dalam pentas Eropah pada 25 November 2015 ketika menentang Malm\xc3\xb6 dalam saingan Liga Juara-Juara Eropah. Beliau sekali lagi mencipta nama sebagai penjaring gol ketika perlawanan menentang Chelsea di Stamford Bridge yang berkesudahan PSG menang 2-1 sekali gus meletakkan PSG untuk layak ke peringkat suku akhir selepas meraih kemenangan 4-2 menerusi agregat. Empat hari seterusnya, beliau menyumbat gol ketika PSG membelasah pasukan tercorot, Troyes bagi memastikan PSG merangkul trofi liga dengan berbaki lapan perlawanan liga untuk menamatkan kempen._NEWLINE_Pada 23 April 2016, Rabiot telah dibuang padang pada aksi final Coupe de la Ligue menentang Lille. Dengan menggabungkan dua musim, beliau telah menghasilkan empat gol dalam 60 penampilan serta telah menggenggam kejuaraan liga ketika musim 2017\xe2\x80\x9318._NEWLINE_Pada lewat Oktober 2018, Rabiot dan Kylian Mbapp\xc3\xa9 telah digugurkan daripada kesebelasan utama oleh pengurus baru, Thomas Tuchel setelah mereka berdua lewat untuk hadir ke perjumpaan pra-perlawanan. Pada Januari 2019, beliau menolak untuk memperbaharui kontraknya serta gagal untuk tampil dalam pasukan utama buat beberapa bulan sebelum ini. Beliau dipaksa untuk berlatih dengan pemain-pemain simpanan._NEWLINE_Pada 14 Mac 2019, Rabiot telah digantung oleh PSG sehingga penghujung bulan tersebut kerana pergi ke kelab malam selepas kekalahan 3-1 kepada Manchester United dalam pentas pusingan ke-16 Liga Juara-Juara dan kerana menyukai siaran Instagram oleh Patrice Evra yang meraikan kemenangan United.\n_START_SECTION_\nJuventus\n_START_PARAGRAPH_\nPada 1 Julai 2019, Rabiot menyertai juara Serie A, Juventus menerusi perpindahan percuma.\n_START_SECTION_\nKerjaya antarabangsa\n_START_PARAGRAPH_\nPada 13 Ogos 2013 iaitu ketika baru berusia 18 tahun, Rabiot tampil dalam penampilan sulungnya untuk pasukan bawah-21 Perancis dalam perlawanan persahabatan menentang Jerman yang tamat seri 0-0. Beliau bersiap sedia untuk skuad Euro 2016 tetapi beliau tidak dipanggil untuk skuad terakhir._NEWLINE_Rabiot melakukan penampilan pertamanya untuk pasukan kebangsaan Perancis pada 15 November 2016 ketika perlawanan persahabatan menentang Ivory Coast. Pada 17 Mei 2018, beliau disenaraikan ke dalam pemain simpanan oleh Didier Deschamps bagi skuad Piala Dunia 2018. Walau bagaimanapun, beliau menolak untuk dimasukkan ke dalam senarai tersebut dengan menghantar e-mel kepada jurulatih dan menyatakan bahawa beliau "tidak mampu untuk mengikuti program latihan". Presiden Persekutuan Bola Sepak Perancis, No\xc3\xabl Le Gra\xc3\xabt lantas komen: "Dia (Rabiot) telah melakukan keputusan buruk. Dia menghukum dirinya sendiri dan memberi hukuman sendiri."'